Skool in rou ná twee onnies sterfFrancois Grundelingh. Foto: Faccebook Die Carolina-gemeenskap in Mpumalanga is geruk nadat twee geliefde onderwysers van ŉ plaaslike skool vandeesweek in ŉ motorongeluk gesterf het. Zelmarie Fourie (25) en Francois Grundelingh (25), albei onderwysers aan die Carolina Akademiese Skool, is dood toe ŉ bakkie Woensdagmiddag op die N4 naby die Van Dyksdrift-afrit glo van agter teen hul VW Polo gebots het. Fourie het op die toneel gesterf, terwyl Grundelingh na ŉ hospitaal gehaas is waar hy later breindood verklaar is. Nollie de Beer, skoolhoof van die Carolina Akademiese Skool, het aan Maroela Media gesê Fourie en Grundelingh het nie ŉ bloedverwantskap gehad nie, maar het saam grootgeword en na mekaar as broer en suster verwys. “Francois het as ŉ weeskind grootgeword en het deur sy lewe by verskillende pleegouers beland. Hy was in ŉ stadium ook by die Fouries en het soos Zelmarie se boetie in hulle huis grootgeword. Hy het altyd na haar as sy suster verwys,” het De Beer gesê. Volgens De Beer was Fourie en Grundelingh op pad Witbank toe om te gaan fliek toe die ongeluk gebeur het. “Ons weet nog nie wat presies gebeur het nie omdat die ongeluk nog deur die polisie ondersoek word. Ek vermoed egter dat hulle in ŉ reënbui ingery het en dat die Polo toe spoed verminder het om by die padomstandighede aan te pas. Ek vermoed die bakkie het nie spoed verminder nie en het van agter teen hulle vasgery,” het hy gesê. Hy het gesê die wrakstukke toon ook duidelik dat die bakkie voor skade opgedoen het en die Polo aan die agterkant van die voertuig. De Beer sê hy verneem die bestuurder van die bakkie het van die toneel gevlug. Kapt. Khanyisile Zwane, woordvoerder van die polisie, het aan Maroela Media bevestig dat die bestuurder van die bakkie by die polisie se aankoms op die ongelukstoneel nie op die toneel was nie. Sy het gesê die bestuurder is nog nie sedertdien opgespoor nie. Die polisie ondersoek die voorval. Zelmarie Fourie. Foto: Facebook Grundelingh het sedert Februarie as ŉ wetenskaponderwyser vir die intermediêre fase by Carolina Akademiese Skool gewerk, terwyl Fourie in Mei as ŉ wiskundeonderwyser vir die intermediêre en senior fases aangesluit het. Volgens De Beer is die leerders en personeel by die skool in rou gedompel na die skielike verlies van twee geliefde onderwysers. “Ons het Donderdag sielkundiges, beraders en plaaslike predikante hier by die skool gehad. Lede van die beheerliggaam was ook hier en ons het ook ŉ youth coach wat almal gehelp het om die leerders en personeel by te staan nadat ons hulle die nuus meegedeel het. “Ek het Donderdag teen 11:00 ŉ boodskap aan al die ouers gestuur dat hulle hul kinders kan kom uitteken en huis toe neem en die personeel het ook vroeër huis toe gegaan. Ek het net gesien almal was baie ontsteld en ons sou nie sinvol kon skoolhou nie. Vandag is alles weer terug na normaal of so normaal soos dit kan wees. Die leemte is egter steeds daar.” De Beer het gesê ŉ gesamentlike gedenkdiens vir Fourie en Grundelingh sal volgende week in Groblersdal gehou word, terwyl die skool ook Dinsdag by die plaaslike NG Kerk ŉ gedenkdiens sal hou wat deur leerders, ouers en die gemeenskap bygewoon sal word. Fourie sal in Knysna begrawe word, terwyl Grundelingh in Groblersdal ter ruste gelê sal word.